കശ്മീരില് വന് ആയുധവേട്ട പിടികൂടിയത് സ്ഫോടക വസ്തുക്കളുടേയും ആയുധങ്ങളുടേയും ശേഖരം ശ്രീനഗര്: രാജ്യത്ത് ഭീകരപ്രവര്ത്തനങ്ങള് നടത്താനായി എത്തിച്ച വന് ആയുധ ശേഖരം സുരക്ഷാ സേന പിടികൂടി. ജമ്മുകശ്മീര് കുല്ഗാമിലുള്ള ഖാസിഗുണ്ടിലെ ചെക്ക് പോയിന്റില് നിന്നാണ് ആയുധങ്ങള് പിടിച്ചെടുത്തത്.സംഭവത്തില് മൂന്ന് പേരെ അറസ്റ്റ് ചെയ്തതായി സുരക്ഷാ സേന അറിയിച്ചു ഇന്ത്യന് സൈന്യവും കുല്ഗാം പോലീസും സംയുക്തമായാണ് തിരച്ചില് നടത്തിയത്.രാജ്യത്തെ വിവിധ ഭാഗങ്ങളില് ആക്രമണങ്ങള് നടത്താനാണ് ഭീകരര് പദ്ധതിയിട്ടിരുന്നത്. ഭീകരില് നിന്ന് റൈഫിളുകള് 4 ഗ്രനേഡുകള് 4 ഡിറ്റണേറ്ററുകള് 30 പിസ്റ്റള് റൗണ്ടുകള് ലഘുലേഖകള് തുടങ്ങിയവയാണ് പിടിച്ചെടുത്തത്. ദിവസങ്ങള്ക്ക് മുന്പ് കശ്മീരില് നിന്ന് വന് ആയുധശേഖരവും ലഹരി വസ്തുക്കളും ബിഎസ്എഫ് കണ്ടെടുത്തിരുന്നു.ജമ്മു കശ്മീരിലെ അതിര്ത്തിയിലായിരുന്നു സംഭവം.അതിര്ത്തിയിലെ അഖ്നൂര് സെക്ടറില് പട്രോളിംഗ് നടത്തുന്നതിനിടെയാണ് ആയുധശേഖരം കണ്ടത്. ഇതിനൊപ്പം ലഹരിവസ്തുക്കളും, ഇന്ത്യയില് നിരോധിച്ച ആയിരം രൂപയുടെ നോട്ടുകളും കണ്ടെടുത്തു. ബാഗിലാക്കി ഉപേക്ഷിക്കപ്പെട്ട നിലയിലായിരുന്നു ഇവയെല്ലാമെന്ന് ബിഎസ്എഫ് വ്യക്തമാക്കി. നാല് പിസ്റ്റലുകള്, എട്ട് മാഗസിനുകള്, 100 ബുള്ളറ്റുകള്, ഒരു കിലോ ലഹരിമരുന്ന്, 2,75,000 രൂപയുടെ വിദേശ നോട്ടുകള് എന്നിവയാണ് ബാഗില് ഉണ്ടായിരുന്നത്.